Πρόταση οδηγίας του Συμβουλίου για την τροποποίηση της οδηγίας 77/388/ΕΟΚ, όσον αφορά τη δυνατότητα δοκιμαστικής εφαρμογής μειωμένου συντελεστή ΦΠΑ στις υπηρεσίες υψηλής έντασης εργατικού δυναμικού

(1999/C 102/10)

COM(1999) 62 τελικό - 1999/0056(CNS)

(Υποβληθείσα από την Επιτροπή στις 15 Μαρτίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 99,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

(1) ότι στο άρθρο 12 παράγραφος 3 σημείο α) της οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση(1), όπως τροποποιήθηκε τελευταία με την οδηγία 98/80/ΕΚ(2), προβλέπεται ότι τα κράτη μέλη μπορούν να εφαρμόζουν είτε έναν, είτε δύο μειωμένους συντελεστές μόνον στις παραδόσεις αγαθών και στην παροχή υπηρεσιών των κατηγοριών που περιέχονται στο παράρτημα Θ της εν λόγω οδηγίας,

(2) ότι, πάντως, το πρόβλημα της ανεργίας είναι τόσο σοβαρό ώστε θα ήταν σκόπιμο να δοθεί στα κράτη μέλη που το επιθυμούν η δυνατότητα να εφαρμόσουν δοκιμαστικά τη λειτουργία και τις επιπτώσεις ενός μειωμένου συντελεστή ΦΠΑ στις υπηρεσίες υψηλής έντασης εργασίας που δεν περιέχονται σήμερα στο παράρτημα Θ,

(3) ότι αυτός ο μειωμένος συντελεστής ΦΠΑ ενδέχεται να μειώσει τα κίνητρα για τις εμπλεκόμενες επιχειρήσεις να προσφεύγουν ή να διατηρούν πρακτικές παραοικονομίας,

(4) ότι, εν πάση περιπτώσει, η εισαγωγή μείωσης του συντελεστή του είδους αυτού για συγκεκριμένες κατηγορίες ενδέχεται να έχει αρνητικές επιπτώσεις στην ομαλή λειτουργία της εσωτερικής αγοράς και τη φορολογική ουδετερότητα· ότι ενδείκνυται, συνεπώς, να προβλεφθεί διαδικασία έγκρισης για σαφώς καθορισμένη και πλήρη περίοδο 3 ετών και να περιοριστεί αυστηρά το πεδίο εφαρμογής του μέτρου αυτού προκειμένου να διαφυλαχθεί ο επαληθεύσιμος και περιορισμένος χαρακτήρας του,

(5) ότι είναι απαραίτητο να θεσπιστεί διαδικασία εξέτασης και παρακολούθησης των εγκρίσεων που χορηγούνται ώστε να διαπιστώνεται κατά πόσον παραμένουν συμβιβάσιμες με την ομαλή λειτουργία της εσωτερικής αγοράς,

(6) ότι, όσον αφορά την εξάλειψη των στρεβλώσεων του ανταγωνισμού εντός της Κοινότητας, τα κατάλληλα μέτρα όπως η ανάκληση της χορηγηθείσας έγκρισης ή ο περιορισμός του πεδίου εφαρμογής της πρέπει να λαμβάνονται από το Συμβούλιο με ειδική πλειοψηφία, υπό το φως της διαδικασίας του άρθρου 101 της συνθήκης,

(7) ότι ο δοκιμαστικός χαρακτήρας του μέτρου απαιτεί αναλυτική αξιολόγηση των επιπτώσεών του όσον αφορά τη δημιουργία θέσεων απασχόλησης και την αποτελεσματικότητα από τα κράτη μέλη που το εφαρμόζουν,

(8) ότι το μέτρο πρέπει να είναι αυστηρά περιορισμένο ως προς τη χρονική διάρκεια και να λήξει το αργότερο στις 31 Δεκεμβρίου 2002,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 28 παράγραφος 2 της οδηγίας 77/388/ΕΟΚ προστίθεται η ακόλουθη παράγραφος 6:

"(6) Το Συμβούλιο αποφασίζοντας ομόφωνα προτάσει της Επιτροπής μπορεί να επιτρέψει σε ένα κράτος μέλος να εφαρμόσει, υποχρεωτικά καθ' όλη τη διάρκεια της περιόδου που εκτείνεται από την 1η Ιανουαρίου 2000 μέχρι την 31η Δεκεμβρίου 2002, τους μειωμένους συντελεστές που προβλέπονται στο άρθρο 12 παράγραφος 3 στοιχείο α), τρίτο εδάφιο, για τις υπηρεσίες υψηλής έντασης εργατικού δυναμικού.

Οι υπηρεσίες πρέπει να πληρούν τις ακόλουθες προϋποθέσεις:

α) να είναι υψηλής έντασης εργατικού δυναμικού,

β) να παρέχονται απευθείας στους τελικούς καταναλωτές,

γ) να παρέχονται κυρίως σε τοπικό επίπεδο και να μην είναι επιδεκτικές δημιουργίας στρεβλώσεων του ανταγωνισμού.

Η εφαρμογή μειωμένου συντελεστή δεν πρέπει να θέτει σε κίνδυνο την ομαλή λειτουργία της εσωτερικής αγοράς.

Κάθε κράτος μέλος που επιθυμεί να θεσπίσει το μέτρο που προβλέπεται στο πρώτο εδάφιο ενημερώνει την Επιτροπή πριν απ ό την 1η Σεπτεμβρίου 1999 και της κοινοποιεί πριν από την ίδια ημερομηνία όλα τα χρήσιμα στοιχεία αξιολόγησης, και ιδίως τα ακόλουθα:

α) το πεδίο εφαρμογής του μέτρου και ακριβή περιγραφή των σχετικών υπηρεσιών,

β) στοιχεία που επιτρέπουν να αξιολογηθεί ότι πληρούνται οι προϋποθέσεις που προβλέπονται στο δεύτερο και τρίτο εδάφιο,

γ) στοιχεία που αποδεικνύουν ότι το μέτρο δεν είναι επιδεκτικό δημιουργίας στρεβλώσεων του ανταγωνισμού,

δ) στοιχεία από τα οποία να εμφαίνεται το δημοσιονομικό κόστος του προβλεπόμενου μέτρου,

ε) στοιχεία που να αποδεικνύουν τη στενή σχέση μεταξύ της μείωσης των τιμών που προέκυψε από τη μείωση του συντελεστή και της προβλεπόμενης αύξησης της ζήτησης και της απασχόλησης.

Εάν η Επιτροπή διαπιστώσει ότι τα μέτρα που θέσπισε ένα κράτος μέλος δεν μπορούν πλέον να εφαρμόζονται λόγω του ότι επιφέρουν στρεβλώσεις του ανταγωνισμού, είτε μεταξύ παρεμφερών δραστηριοτήτων εντός του συγκεκριμένου κράτους μέλους, είτε μεταξύ των ιδίων δραστηριοτήτων ή παρεμφερών δραστηριοτήτων σε διάφορα κράτη μέλη, προτείνει στο Συμβούλιο κατάλληλα μέτρα. Το Συμβούλιο αποφασίζει επί των προτάσεων αυτών με ειδική πλειοψηφία.

Τα κράτη μέλη στα οποία έχει επιτραπεί να εφαρμόσουν το μειωμένο συντελεστή που αναφέρεται στο πρώτο εδάφιο καταρτίζουν, πριν από την 1η Οκτωβρίου 2002, αναλυτική έκθεση που περιέχει συνολική αξιολόγηση της αποτελεσματικότητας του μέτρου όσον αφορά τη δημιουργία θέσεων απασχόλησης και αποδοτικότητας."

Άρθρο 2

Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις ώστε να συμμορφωνούν με την παρούσα οδηγία το αργότερο την 31η Δεκεμβρίου 1999. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ L145 της 13.6.1977, σ. 1.

(2) ΕΕ L 281 της 17.10.1998, σ. 31.